Uz 27.05.2021. VSS prot. Nr. 21 5. § (VSS-495)

**Ekonomikas ministrijai**

*Par rīkojuma projektu “Par valstij piekritīgas zemes vienības nodošanu sabiedrības ar ierobežotu atbildību “Publisko aktīvu pārvaldītājs Possessor” valdījumā un pārdošanu" (VSS-495)*

Tieslietu ministrija ir izskatījusi Ekonomikas ministrijas sagatavoto rīkojuma projektu “Par valstij piekritīgas zemes vienības nodošanu sabiedrības ar ierobežotu atbildību “Publisko aktīvu pārvaldītājs Possessor” valdījumā un pārdošanu"(turpmāk – projekts) un neatbalsta tā tālāku virzību šāda iebilduma dēļ.

Nevienā normatīvajā aktā nav paredzēts, ka valsts institūcijām un pašvaldībām zemes piekritības valstij vai pašvaldībām izvērtēšanai nepakļaujas tādas zemes vienības, uz kurām atrodošās ēkas (būves) atzītas par bezīpašnieka lietu. Saskaņā ar Ministru kabineta 2016. gada 29. marta noteikumu Nr. 190 "Kārtība, kādā pieņem lēmumu par rezerves zemes fondā ieskaitīto zemes gabalu un īpašuma tiesību atjaunošanai neizmantoto zemes gabalu piederību vai piekritību" 5.1. apakšpunktu ministrijas izvērtē, kuras Valsts zemes dienesta sagatavoto Nekustamā īpašuma valsts kadastra informācijas sistēmā reģistrēto datu par rezerves zemes fondā ieskaitītiem zemes gabaliem un zemes gabaliem, kas nav izmantoti īpašuma tiesību atjaunošanai, tai skaitā par kopīpašumā esošajām domājamām daļām, kurām nav noteikta piederība vai piekritība katrā administratīvajā teritorijā, sarakstā norādītās zemes vienības piekrīt vai pieder valstij un ir ierakstāmas zemesgrāmatā uz attiecīgās ministrijas vārda saskaņā ar likumu "Par valsts un pašvaldību zemes īpašuma tiesībām un to nostiprināšanu zemesgrāmatās" un izdara sarakstā par tām atzīmi. Zemes piekritības valstij vai pašvaldībām atbilstoši likumam "Par valsts un pašvaldību zemes īpašuma tiesībām un to nostiprināšanu zemesgrāmatās" izvērtēšana noteikta arī pirms zemes reformas pabeigšanas izdotā Ministru kabineta 2009. gada 1. septembra noteikumu Nr. 996 "Kārtība, kādā nosaka valstij un pašvaldībām piekrītošo lauku apvidu zemi, kura turpmāk izmantojama zemes reformas pabeigšanai, kā arī valstij un pašvaldībām piederošo un piekrītošo zemi" 2.2. apakšpunktā, kurā noteikts, ka Ministru kabinets izdod rīkojumu par zemes piederību vai piekritību valstij, ja zeme atbilstoši likumam "Par valsts un pašvaldību zemes īpašuma tiesībām un to nostiprināšanu zemesgrāmatās" zemes reformas laikā piekrīt valstij un ir ierakstāma zemesgrāmatās uz valsts vārda. Ņemot vērā minēto, lūdzam projekta sākotnējās ietekmes novērtējuma ziņojumā (anotācijā) (turpmāk – anotācija) norādīt likuma "Par valsts un pašvaldību zemes īpašuma tiesībām un to nostiprināšanu zemesgrāmatās" normu, saskaņā ar kuru zemes vienība ar kadastra apzīmējumu 54560110174 (turpmāk – Zemes vienība) piekrīt valstij, it īpaši ņemot vērā, ka Zemes pārvaldības likuma 17. panta sestā daļa noteic, ka zemes gabali, par kuriem šā panta piektajā daļā noteiktajā termiņā pašvaldības un ministrijas Valsts zemes dienesta publicētajos rezerves zemes fondā ieskaitītās un īpašuma tiesību atjaunošanai neizmantotās zemes izvērtēšanas sarakstos nav izdarījušas atzīmi par zemes gabala piederību vai piekritību pašvaldībai vai valstij, piekrīt vietējai pašvaldībai tās administratīvajā teritorijā. Papildus jānorāda, ka Zemes vienības piekritību pašvaldībai nosaka likums, proti, Zemes pārvaldības likuma 17.panta sestā daļa, nevis konkrētās pašvaldības lēmums vai tās piekrišana Zemes vienības ierakstīšanai zemesgrāmatā uz valsts vārda. Tādējādi, kamēr nav veikti grozījumi Zems pārvaldības likuma 17. panta sestajā daļā, Tieslietu ministrija nevar atbalstīt projekta tālāku virzību.

Vienlaikus izsakām šādus priekšlikumus.

1. Aicinām precizēt projekta anotācijas I sadaļas 2. punktā Zemes vienības norādīto platību no 0,82 ha uz **0,67** ha atbilstoši Nekustamā īpašuma valsts kadastra informācijas sistēmas (turpmāk – Kadastra informācijas sistēmā) datiem.

2. Lūdzam papildināt projekta anotāciju ar informāciju, kas plašāk raksturotu Zemes vienību, iekļaujot tādu informāciju, kā, piemēram, kadastrālā vērtība (uz 2021. gada 1. janvārī ir 1060 *euro*), lietošanas mērķis (0101 – Zeme, uz kuras galvenā saimnieciskā darbība ir lauksaimniecība), apgrūtinājumi (Kadastra informācijas sistēmā Zemes vienībai apgrūtinājumi nav reģistrēti), kā arī norādīt informāciju, ka Kadastra informācijas sistēmā uz Zemes vienības ir reģistrētas astoņas būves ar kadastra apzīmējumiem 54560110141002 (turpmāk – Dzīvojamā ēka), 54560110174001, 54560110174002, 54560110174003, 54560110174004, 54560110174005, 54560110174006 un 54560110174007.

3. Projekta anotācijas I. sadaļas 2. punktā vārdiem “būvju īpašums „Centri”, Jaunsvirlaukas pagastā, Jelgavas novadā ar kadastra apzīmējumu 5456 011 0141 002”, kas pēc būtības ir Dzīvojamā ēka jeb būve ar kadastra apzīmējumu 54560110141002, ir izveidots saīsinājums “Būvju īpašums”. Paskaidrojam, ka Kadastra informācijas sistēmā Dzīvojamā ēka nav reģistrēta neviena nekustamā īpašuma sastāvā, t. sk. tā nav iekļauta neviena būvju īpašuma sastāvā atbilstoši Nekustamā īpašuma valsts kadastra likuma izpratnei. Ņemot vērā minēto, ierosinām precizēt norādīto informāciju un attiecībā uz Dzīvojamo ēku lietot citu saīsinājumu, piemēram, Dzīvojamā ēka, Būve vai tamlīdzīgi.

4. Saskaņā ar Publikas personas mantas atsavināšanas likuma 44. panta pirmo daļu publiskas personas zemi var iegūt īpašumā personas, kuras saskaņā ar likumu var būt zemes īpašuma tiesību subjekti. Ņemot vērā minēto, lūdzam anotāciju papildināt ar informāciju, vai attiecībā uz Zemes vienību attiecināmi likumā "Par zemes privatizāciju lauku apvidos" noteiktie ierobežojumi darījumiem ar zemes īpašumiem.

5. Tiesiskās skaidrības un attiecīgu Ministru kabineta rīkojuma projektu izstrādes vienotas prakses nodrošināšanai lūdzam projekta nosaukumā identificēt Zemes vienību.

6. Ņemot vērā, ka anotācijā atsauce uz Ministru kabineta 2011. gada 1. februāra noteikumiem Nr.109 „Kārtība, kādā atsavināma publiskās personas manta” ietverta tikai vienreiz, aicinām anotācijas I sadaļas 2. punktā (4. lpp.) kā lieku svītrot tekstu iekavās "(turpmāk - Noteikumi Nr.109)".

Noslēgumā vēršam uzmanību, ka Tieslietu ministrija ir izvērtējusi projektā minētā nekustamā īpašumu atsavināšanas tiesisko pamatu. Vienlaikus vēršam uzmanību, ka Tieslietu ministrija nav vērtējusi īpašuma tiesību raksturojošajos un pamatojošajos dokumentos minēto faktisko apstākļu atbilstību tiesiskajai situācijai. Informējam, ka par tiesību akta projekta saturu un atbilstību normatīvajiem aktiem, kā arī izpildīšanas iespējamību ir atbildīgs tā virzītājs izskatīšanai Ministru kabinetā.

Valsts sekretāra vietniece

tiesību politikas jautājumos Laila Medina

Sandris Rāgs

Civiltiesību departamenta

Vispārējo civiltiesību nodaļas jurists

67036974, [Sandris.Rags@tm.gov.lv](mailto:Sandris.Rags@tm.gov.lv)

Santa Džeriņa

Valsts zemes dienesta

Procesu pārraudzības un kontroles departamenta

Kadastra procesu analīzes un pārraudzības daļas

Vecākā metodikas eksperte

67220382, [Santa.Dzerina@vzd.gov.lv](mailto:Santa.Dzerina@vzd.gov.lv)

Kristaps Tralmaks

Valsts zemes dienesta

Juridiskā departamenta

Tiesību aktu daļas vadītājs

67038604, [Kristaps.Tralmaks@vzd.gov.lv](mailto:Kristaps.Tralmaks@vzd.gov.lv)